b'\n_START_ARTICLE_\nWoikoski\n_START_PARAGRAPH_\nWoikoski Oy on yritys, joka tuottaa kaasuja teollisuuteen ja l\xc3\xa4\xc3\xa4kinn\xc3\xa4lliseen k\xc3\xa4ytt\xc3\xb6\xc3\xb6n. Yritys on perustettu 1882, ja se sijaitsee M\xc3\xa4ntyharjun Voikoskella. Yrityksen omistaa Palmbergin suku._NEWLINE_Woikoski oli alkujaan kimr\xc3\xb6\xc3\xb6ki-v\xc3\xa4riainetta valmistava tehdas, mutta vuosikymmenien mittaan sen tuotantosuunta muuttui kaasuntuotantoon. Kaasuntuotanto aloitettiin tuottamalla vety\xc3\xa4, ja sivutuotantona syntyi happea, jota myytiin hitsaustarpeisiin. Yritys valmistaa my\xc3\xb6s kaasujen k\xc3\xa4sittelyss\xc3\xa4 ja jakelussa tarvittavia laitteita ja j\xc3\xa4rjestelmi\xc3\xa4._NEWLINE_Insin\xc3\xb6\xc3\xb6ri Knut August Palmbergin poika Alfred A. Palmberg osti Voikosken rannalla olleen myllyn 1909 ja perusti myllynkivitehtaan. H\xc3\xa4n myi Voikosken alueen veljelleen Bertil Palmbergille, ja t\xc3\xa4m\xc3\xa4 perusti sinne kemian alan tehtaan ja voimalaitoksen, jotka k\xc3\xa4ynnistyiv\xc3\xa4t 1920. Voikosken kaasutehtaat jatkoivat toimintaa 1929 perustetun Oy Woikoski Ab:n omistuksessa, joka valmistaa teknisi\xc3\xa4 ja l\xc3\xa4\xc3\xa4kkeellisi\xc3\xa4 kaasuja sek\xc3\xa4 rakentaa ja suunnittelee alan laitteistoja ja jakeluj\xc3\xa4rjestelmi\xc3\xa4.\n_START_SECTION_\nMyyntiverkosto\n_START_PARAGRAPH_\nWoikoski ilmoitti kev\xc3\xa4\xc3\xa4ll\xc3\xa4 2016 aloittavansa 70 ty\xc3\xb6ntekij\xc3\xa4\xc3\xa4 koskevat yt-neuvottelut. Teollisten kaasujen ja hitsaustarvikkeiden noutomyynti Woikosken omilta toimipisteilt\xc3\xa4 lakkautettiin  15.9.2016 ja n\xc3\xa4m\xc3\xa4 toiminnot siirtyiv\xc3\xa4t j\xc3\xa4lleenmyyjille.'